Minister tager forskud på analyse: Useriøst at kræve tog over Kattegat - Altinget: transport
Kim Rosenkilde | 27. november 2018 kl. 5:15 | Print
Transportminister Ole Birk Olensen (LA) og regeringen forventes i denne uge at kunne præsentere både en finanslovsaftale og det videre arbejde med en Kattegatforbindelse. (Foto: Niels Hougaard)
FORBINDELSE: Regeringens strategiske analyse af en Kattegatforbindelse er lige på trapperne. Ifølge transportminister Ole Birk Olesen er der intet, der tyder på, at andet end en ren vejforbindelse er realistisk.
Udsigten til en kommende Kattegatforbindelse kan rykke et afgørende skridt nærmere i denne uge.
Her forventer regeringen både at kunne lande en finanslovsaftale med finansiering af den nødvendige forundersøgelse af det store projekt og at præsentere resultaterne af den indledende screening af Kattegatforbindelsen, som blev sat i gang i foråret.
Skulle der være nogen, som fortsat håber på at få en kombineret forbindelse med både tog og vej direkte fra Sjælland til Jylland, så er transportminister Ole Birk Olesen (LA) allerede nu klar til at mane den drøm til jorden.